Αντιδράσεις για το κλείσιμο της δημόσιας ραδιοτηλεόρασης
"Θα αποκαταστήσουμε αληθινά τη δημόσια ενημέρωση" δήλωσε ο Έλληνας Πρωθυπουργός
Σε συνάντηση των τριών αρχηγών κάλεσαν τον πρωθυπουργό ο Ευάγγελος Βενιζέλος και ο Φώτης Κουβέλης, μετά τη συνάντηση που είχαν στη Βουλή, καλώντας τον η όποια διαπραγμάτευση να γίνει με την ΕΡΤ ανοιχτή. «Δεν κλείνουμε τη δημόσια ραδιοτηλεόραση, όπως είπαν κάποιοι. Αντίθετα, τώρα θα αποκτήσουμε πραγματικά δημόσια ραδιοτηλεόραση» είπε ο Πρωθυπουργός Αντώνης Σαμαράς απαντώντας ουσιαστικά στο αίτημα των δύο πολιτικών αρχηγών. «Θα αποκαταστήσουμε αληθινά τη δημόσια ενημέρωση με την πιο τολμηρή μεταρρύθμιση που έγινε ποτέ στα δημόσια ΜΜΕ» τόνισε. Την πίστη του στην ύπαρξη δημόσιας τηλεόρασης εκδήλωσε ο Πρόεδρος της Δημοκρατίας Κάρολος Παπούλιας, ο οποίος είχε συνάντηση με τον αρχηγό της αξιωματικής αντιπολίτευσης, Αλέξη Τσίπρα. Ο Κάρολος Παπούλιας, απαντώντας σε σχετικό αίτημα του Αλέξη Τσίπρα για αναπομπή της Πράξης Νομοθετικού Περιεχομένου, τού υπενθύμισε τις εκ του Συντάγματος περιορισμένες δυνατότητες παρέμβασής του. «Ανεξάρτητα από τις δυνατότητες που παρέχει το Σύνταγμα, νομίζω ότι έχει μια σημασία κάθε φορά, και με τις δηλώσεις μας και με τις πράξεις μας, να ανοίγουμε δρόμους. Και νομίζω ότι αυτό το κάνατε πάντοτε και θα το κάνετε και τώρα», απάντησε ο Αλέξης Τσίπρας. Ο αρχηγός της αξιωματικής αντιπολίτευσης τόνισε επίσης πως το κλείσιμο της ΕΡΤ είναι «πραξικόπημα που στρέφεται ευθέως όχι μόνο ενάντια στους εργαζόμενους της ΕΡΤ, αλλά στο σύνολο του ελληνικού λαού». Την κατάθεση πρότασης μομφής κατά της κυβέρνησης, καθώς και πρότασης νόμου για την κατάργηση της Πράξης Νομοθετικού Περιεχομένου αποφάσισε ομόφωνα, σε έκτακτη σύγκλησή της, η κοινοβουλευτική ομάδα των Ανεξάρτητων Ελλήνων Την άμεση σύγκλιση της Ολομέλειας της Βουλής για το θέμα της ΕΡΤ ζήτησε η επικεφαλής της ΚΟ του ΚΚΕ κ. Αλέκα Παπαρήγα, με επιστολή της στον πρόεδρο της Βουλής κ. Ευ. Μεϊμαράκης.